༄༅། །རྡོ་རྗེ་ཕྲེང་བའི་ཐིག་རྣམས་ཕྱོགས་གཅིག་བསྡུས་པ་བཞུགས་སོ།། ༈ །རྗེ་བཙུན་འཇིག་མེད་འབྱུང་གནས་དང་། །ལྷག་པའི་ལྷ་ལ་ཕྱག་འཚལ་ནས། །རྡོ་རྗེ་ཕྲེང་བར་གསུངས་པ་ཡི། །ཐིག་རྣམས་ཕྱོགས་གཅིག་བསྡུ་བྱས་ལ། །འདིར་ནི་གསལ་པོར་བྲི་བར་བྱ། །ཤར་ནུབ་ཚངས་ཐིག་དྲང་པོར་གདབ། །དབུས་ནས་ཆ་ཆུང་བཅུ་གཉིས་པས། །བསྐོར་བས་ཟླུམ་པོར་གཅིག་ཏུ་འགྱུར། །དེ་དང་ཚངས་ཐིག་ཕྲད་པ་ནས། །ཆ་ཆུང་བཅུ་བདུན་པ་ཡིས་བསྐོར། །ཤར་ནུབ་ཟླུམ་པོ་གཉིས་སུ་འགྱུར། །ཉ་སྟེང་ཚངས་ཐིག་གཉིས་པ་གདབ། །དེ་དང་ནང་ཐིག་ཟླུམ་པོ་གཉིས། །འཛོམ་པའི་ས་ནས་སྔ་མ་བཞིན། །བསྐོར་བས་ལྷོ་བྱང་ཟླུམ་པོ་གཉིས། །དབུས་ནས་ཟུར་ཐིག་ཉ་ཡི་བར། །ཕྱེད་ཚད་ཟུར་གྱི་ཉ་ནས་ཕྱིར། །མཚན་མ་བྱ་སྟེ་ཟུར་ཐིག་གདབ། །ཟུར་ཐིག་རྩེ་ནས་ཟུར་ཐིག་རྩེར། །མདའ་ཡབ་ཐིག་ནི་གདབ་པར་བྱ། །ཟུར་གྱི་ཉ་ནས་ཉ་ཡི་རྩེར། །རྩ་བའི་ཐིག་ནི་གདབ་པར་བྱ། །དེ་བར་ཕྱེད་མར་བགོས་པ་ཡི། །ནང་མའི་མཐའ་གཉིས་ཆ་ཆུང་རེ། །ཕྱི་མ་ཕྱེད་ཕྱིར་ཕྱེད་མར་གདབ། །རིམ་བཞིན་རྩིག་པ་འདོད་སྣམ་དང་། །དྲྭ་ཕྱེད་ཕ་གུ་མདའ་ཡབ་བོ། །ཚངས་པའི་ཐིག་གི་གཡས་གཡོན་དུ། །སྒོ་ཚད་གཉིས་དོར་རྩ་ཐིག་ནས། །མདའ་ཡབ་བར་གདབ་དེ་ཡི་ནང་། །ཕྱེད་མར་བགོས་པའི་ནང་མ་ཡི། །ཕྱེད་གདབ་ཕྱི་ཕྱེད་ཕྱེད་མར་བགོ །ཕྱི་མ་བཞི་ཆ་བཞི་རུ་བགོ །མདའ་ཡབ་ཐིག་གི་ཕྱི་རོལ་དུ། །ཚངས་པའི་ཐིག་གི་གཡས་གཡོན་དུ། །ཆ་ཆུང་དགུ་དགུ་དོར་བར་ཐིག །རིང་བ་ཆ་ཆེན་གསུམ་གྱི་ཚད། །མདའ་ཡབ་ཕྱི་རུ་སྒོ་ཚད་རེ། །དོར་བའི་ཐིག་གསུམ་མཐའ་ལ་རེག །ཕྱི་དང་ནང་གཉིས་ཆ་བཞིར་བགོ །པདྨའི་དབུས་སུ་བཞི་ཆ་གདབ། །གསེར་དང་རིན་ཆེན་ཤར་བུ་རྨིག །མུན་པ་འབའ་རན་མུན་སྣམ་དང་། །སླར་ཡང་ཤར་བུ་རིན་ཆེན་རྨིག །མདའ་ཡབ་རྣམས་ནི་རིམ་བཞིན་ཡིན། །འདི་ནི་གཉིས་མཉམ་དགུ་མཉམ་མོ། །དཔངས་ཀྱི་ཚད་དང་ཕྱོགས་སུ་རྒྱར། །སྣམ་བུ་དང་པོ་དྲུག་པ་ཡི། །རྩེ་ནས་ཆ་ཆུང་རེ་རེ་དང་། །ལྔ་པ་བརྒྱད་དགུ་བཅུ་པ་ཡི། །རྩེ་ནས་གཉིས་གཉིས་བདུན་པར་ནི། །གསུམ་མམ་བཅུ་གཅིག་པ་རུ་བཞི། །ཕྲིས་ནས་སྣམ་བུ་རྣམས་ཀྱི་མཐར། །སྟེང་དུ་སོང་བའི་ཐིག་ཅིག་གོ །གླང་རྒྱབ་དོན་དུ་རྟ་བབས་ཀྱི། །སྣམ་བུ་དང་པོར་ཆ་ཆུང་ནི། །ཕྱེད་དང་དྲུག་ནི་དོར་བར་བྱ། །གཉིས་པ་གསུམ་པ་དྲུག་དྲུག་དོར། །བཞི་པར་བཞི་དང་ལྔ་པར་ནི། །ཕྱེད་དང་བཞི་དོར་དྲུག་པར་གསུམ། །དེ་ནས་བདུན་པའི་ཚངས་པར་རེག །ཐིག་གདབ་དེ་ཡི་ནང་དུའང་། །ཆ་ཆུང་ཕྱེད་ནི་དོར་ལ་གདབ། །རྟ་བབས་རྩེ་མོའི་གཡས་གཡོན་དུ། །ཆ་ཆུང་གཉིས་གཉིས་དོར་བ་ཡི། །སྒོ་ཚད་གཅིག་པ་རྩེ་མོ་ནི། །ཆ་ཆུང་གཉིས་ཀྱིས་སྦྲེལ་བར་བྱ། །རྡོ་རྗེའི་རྭ་རྩེ་དབུས་མའོ། །ཚངས་ལས་ཆ་ཆུང་གཉིས་སྤང་བར། །སྣམ་བུ་ལྔ་པའི་ཐིག་སྟེང་ནས། །མདའ་ཡབ་ཐིག་ནས་བརྩམས་ནས་ནི། །རྭ་ཡི་ཐིག་ལ་རེག་པའི་བར། །ཆ་ཆུང་བརྒྱད་ཀྱིས་བསྐོར་བར་བྱ། །དེ་ཡི་ཕྱི་རྒྱུད་གཅིག་གིས་བསྐོར། །ལྔ་པ་དྲུག་པའི་དབུས་དང་ནི། །ཚངས་ལས་ལྔ་པའི་སྟེང་ལས་ནི། །དགུ་ཡིས་སྔར་བཞིན་བསྐོར་བར་བྱ། །རྭ་ཡི་རྩེ་དང་གཉིས་དང་གཉིས། །བཞི་ནས་ཕྱི་རུ་ཟླུམ་ཐིག་བཞི། །དུར་ཁྲོད་ཡོད་ན་དེ་ཡི་ཕྱི། །བཞི་ཡིས་སླར་ཡང་བསྐོར་བར་བྱ། །གཞན་ཡང་སྒོ་ཚད་གསུམ་པོ་དེ། །མཉམ་པོ་བརྒྱད་དུ་བགོས་པ་ཡི། །གསུམ་པ་བདུན་པའི་ཕྱི་མཐའ་དང་། །ལྔ་པའི་ནང་མཐར་སུམ་ཆ་གདབ། །གླང་རྒྱབ་གཉིས་མཉམ་དགུ་མཉམ་བཞིན། །དེ་ནས་རྭ་ཡི་བསྐོར་ཐིག་ནི། །ལྔ་དང་ཕྱེད་བཅས་བཞི་དོར་ནས། །ཕྱེད་བཅས་བཅུ་ཡིས་བསྐོར་བར་བྱ། །སླར་ཡང་དྲུག་དང་ཕྱེད་བཅས་གཉིས། །དོར་ནས་དགུ་ཡི་ནང་དུ་སྟེ། །དབུས་མའི་རྩེ་མོ་གཅིག་ཡིན་ནོ། །འདི་ནི་ལྔ་མཉམ་གསུམ་གསུམ་མཉམ། །རིན་ཆེན་ཤར་བུ་རྨིག་པ་གསེར། །ཆུ་སྲིན་གསེར་དང་རྨིག་པ་དང་། །རིན་ཆེན་རྨིག་དང་གསེར་མདའ་ཡབ། །ཡང་ན་དཔངས་སུ་སྒོ་ཚད་གཅིག །རྒྱར་ནི་སྒོ་ཚད་བཞི་པ་ལ། །སྣམ་བུ་བཅུ་གཅིག་ལྔ་མཉམ་དང་། །གསུམ་གསུམ་མཉམ་གྱི་ལུགས་སུ་བྱ། །དེ་ཡི་ཕྱི་མཐའི་རིང་ཚད་ནི། །དང་པོ་བཞི་ལྔ་བཅུ་པ་ཡི། །མཐའ་ནས་རེ་རེ་ཕྱི་བར་བྱ། །བཅུ་གཅིག་པ་ཡི་མཐའ་ནས་གཉིས། །ཕྱིས་ལ་གཞན་རྣམས་རང་སར་བཞག །དེ་ཡི་ནང་ཆོད་རིམ་པ་ནི། །དང་པོ་ཕྱེད་ལྔ་ལྔ་པ་གཉིས། །བཞི་དང་ཕྱེད་བཞི་གསུམ་ནས་སྦྲེལ། །མུན་པའི་སྣམ་བུ་མེད་པ་ན། །སྒོ་སོགས་མཉམ་གསུམ་འདོད་པ་ཡིན། །དེ་རྣམས་མཁས་པ་སྔོན་མའི་ལུགས། །ཡང་ན་རྭ་ཡི་བསྐོར་ཐིག་ནི། །ཚད་དང་མདའ་ཡབ་ཕྲད་པ་ན། །ཆ་ཆུང་བཞི་དང་བཞི་གསུམ་ནི། །སོང་བ་ཆ་ཆུང་དགུ་དང་ནི། །བཞི་ཆས་གཡས་གཡོན་ཕྱི་རྭ་བསྐོར། །མདའ་ཡབ་ཚངས་ལ་ཆ་ཆུང་ནི། །ཕྱེད་བཅས་གསུམ་ནས་ཐད་ཀར་གཡས། །དྲུག་ནས་ཕྱེད་བཅས་བཅུ་གཉིས་ཀྱིས། །གཡོན་སྐོར་གཡས་པ་དེ་ལས་བཟློག །ཅེས་པ་ད་ལྟའི་མཁས་པའི་ལུགས། །སོ་སོའི་ནང་དུ་འདི་ལྟར་གདབ། །འཇམ་པའི་རྡོ་རྗེའི་དཀྱིལ་འཁོར་ལ། །རྩ་ཐིག་ནང་དུ་ཆ་ཆེན་ལ། །ཕྲེད་ཐིག་དེ་ཡི་ནང་ཆེན་གཅིག །དོར་བར་ཟླུམ་པོའི་ཆ་ཆུང་གཅིག །ཕྱི་རུ་འོད་ཕྲེང་ཆ་གཅིག་བསྐོར། །དེ་ནང་ལིང་ཚེ་དགུ་དོན་དུ། །ཚངས་ནས་གཉིས་ཡང་ཕྲེད་ཐིག་གཅིག །དེ་ཕྱིར་ཆ་ཆུང་གཅིག་ནས་ཐིག །མི་བསྐྱོད་རྡོ་རྗེའི་དཀྱིལ་འཁོར་ལ། །སླར་ཡང་དེ་ནང་དུའང་ཆ་ཆུང་གཅིག །བསྐོར་ཏེ་ཟླུམ་པོ་ཕྱི་མ་མེད། །རྡོ་རྗེ་སེམས་དཔའི་དཀྱིལ་འཁོར་དུ། །རྩ་བའི་ཐིག་གི་ནང་ནས་ནི། །གསུམ་དང་ཕྱེད་དང་གསུམ་དང་ནི། །ཕྱེད་དང་གསུམ་དང་ཕྱེད་པོ་གཉིས། །དོར་བའི་ཟླུམ་སྐོར་བདུན་ཡིན་ནོ། །ཟླུམ་ཐིག་ནང་མ་ལ་རེག་པའི། །ཚངས་པའི་གཡས་དང་གཡོན་དག་ཏུ། །ཕྱེད་བཅས་གཅིག་ནི་དོར་བར་ཐིག །བཞི་དང་དེ་རྣམས་ཕྱི་རུ་ཡང་། །ཕྱེད་ཕྱེད་དོར་ནས་ཐིག་བཞིའོ། །ཡེ་ཤེས་མཁའ་འགྲོའི་དཀྱིལ་འཁོར་དུ། །རྩ་ཐིག་ནང་དུ་བཞི་དང་ལྔ། །དྲུག་དོར་བར་ནི་ཟླུམ་པོ་གསུམ། །དེ་ཡི་ཚངས་པའི་གཡས་གཡོན་དུ། །གསུམ་གསུམ་དོར་བར་ཐིག་བཞི་གདབ། །དེ་ཕྱིར་རེ་རེ་དོར་བར་བཞི། །ཀུན་སྤང་ཟླུམ་པོའི་ནང་མ་ལ། །རྩེ་གཉིས་ཡན་ལག་རེག་པའོ། །ཀྱེ་ཡི་རྡོ་རྗེའི་དཀྱིལ་འཁོར་བཞིར། །ཟླུམ་ཐིག་བཞི་སྟེ་ཚངས་པའི་ཕྱིར། །བརྒྱད་ཆ་དང་བཅས་ཕྱེད་གསུམ་དང་། །བཞི་ཆ་དང་བཅས་ཆ་ཆུང་ལྔ། །བརྒྱད་ཆ་དང་བཅས་ཆ་ཆུང་གཅིག །སླར་ཡང་ཆ་ཆུང་གཅིག་མཐར་རོ། །ཉི་ཤུ་རྩ་གསུམ་བདག་ཉིད་དང་། །བཅོ་ལྔའི་བདག་ཉིད་བདག་མེད་མ། །ཀུ་རུ་ཀུལླེ་བདུད་རྩི་བཞི་གཉིས་ཀྱི། །དཀྱིལ་འཁོར་ལ་ཡང་དེ་ལྟར་རོ། །དགུ་ཡི་བདག་ཉིད་ཀྱེ་རྡོར་གཉིས། །དཀྱིལ་འཁོར་བཞི་ནི་ཚངས་པའི་ཕྱིར། །ལྔ་དང་བཅོ་ལྔ་བཅུ་དྲུག་གི །མཐར་ནི་ཟླུམ་པོ་གསུམ་ཡིན་ནོ། །སྒྱུ་མ་ཆེན་པོའི་དཀྱིལ་འཁོར་དང་། །སངས་རྒྱས་ཐོད་པ་ལྷ་དགུའང་དེ་བཞིན་ནོ། །ཧཱུྃ་མཛད་རྡོ་རྗེའི་དཀྱིལ་འཁོར་དུ། །ཚངས་ཕྱིར་ཕྱེད་བཅས་གཉིས་དང་ནི། །ཕྱེད་བཅས་བདུན་མཐར་ཟླུམ་པོ་གཉིས། །ཟླུམ་པོ་ཕྱི་མ་ནས་བརྩམས་ཏེ། །ཆ་གཅིག་སྟོང་པར་བཞག་ནས་ནི། །ཚངས་ཟུར་བརྒྱད་ཀྱི་ཐིག་སྟེང་དུ། །བཞི་ཆས་དམན་པའི་བཞི་ལྡན་པའི། །སྲད་བུས་བཟུང་བའི་ཟླུམ་པོ་བརྒྱད། །ཤར་ནུབ་སྒོ་ཡི་དབུས་སུ་ཡང་། །ཆ་ཆུང་གསུམ་པའི་ཟླུམ་པོའོ། །བདེ་མཆོག་བཞི་དང་ཕག་མོ་གསུམ། །སངས་རྒྱས་ཐོད་པ་ཉེར་ལྔ་རྣམས། །རྩ་བའི་ཐིག་ནས་ཚངས་ཐིག་བར། །ཆ་ཆུང་གཉིས་གཉིས་ཟླུམ་པོ་བརྒྱད། །ཚངས་ཟུར་ཐིག་གི་གཡས་གཡོན་དུ། །ཆ་ཆུང་གཉིས་ཡང་རྩ་ཐིག་ལ། །ཟླུམ་པོའི་རི་མོར་རེག་པར་གདབ། །དེ་ཡི་འཁོར་ལོའི་ཀྱོག་ཐིག་ནི། །ཚངས་ཟུར་རྣམས་ནས་ཟླུམ་པོ་ནི། །དང་པོའི་ཆ་ཆུང་གཅིག་མཐའ་ནས། །གཉིས་པའི་རྩེར་ཀྱོག་དེ་བཞིན་དུ། །གསུམ་ནས་བཞི་དང་ལྔ་ནས་དྲུག །བརྒྱད་པའི་གཅིག་མཐར་སླར་ཀྱོག་གོ །དེ་ཡི་ནང་དུ་བཞི་ཆ་ཀྱོག །དེ་ཡི་བདུན་ལྔ་གསུམ་པའི་ནང་། །ཆ་ཆུང་ཕྱེད་ཕྱེད་བསྐོར་བར་བྱ། །དང་པོའི་ནང་དུ་བཞི་ཆས་བསྐོར། །སླར་ཡང་ཕྱེད་གསུམ་དོར་ནས་བསྐོར། །སངས་རྒྱས་ཐོད་པའི་ཁྱད་པར་ནི། །གསུམ་པའི་ནང་དུ་ཆ་ཕྱེད་བསྐོར། །དེ་ཡི་ནང་དུ་ལྔ་དོར་བསྐོར། །ཐུགས་འཁོར་ཡངས་ནས་འདབ་བརྒྱད་བྲི། །རྣལ་འབྱོར་ནམ་མཁའི་དཀྱིལ་འཁོར་དུ། །རྩ་ཐིག་ནང་དུ་རིམ་བཞིན་དུ། །ཕྱེད་བཅས་གསུམ་དང་ཕྱེད་བཅས་བཞི། །བརྒྱད་དང་དགུ་དང་བཅུ་དོར་ནས། །ཟླུམ་པོ་ལྔ་ཡི་ནང་མ་ལ། །རྩེ་གཉིས་རེག་པས་ཚངས་པའི་ཕྱིར། །གཉིས་དང་གསུམ་མཐར་ཐིག་གཉིས་དེར། །དེ་ལྟར་ཕྱོགས་རྣམས་ཀུན་ཏུའོ། །གཤིན་རྗེ་གཤེད་ཀྱི་དཀྱིལ་འཁོར་དུ། །ཚངས་པའི་ཐིག་གི་ཕྱི་རོལ་དུ། །བདུན་དང་བརྒྱད་ནི་དོར་བའི་མཐར། །ཐིག་གཉིས་ཟུར་ནས་ཟུར་དུའོ། །རྡོ་རྗེ་ལྟེ་བའི་ཕྱི་ངོས་སུ། །སྒོ་ཚད་གཅིག་དང་གཅིག་གི་མཐར། །ཚངས་ལ་ཆ་ཆུང་གཅིག་གཉིས་གཅིག །དོར་བར་ཀྱོག་པོའི་ཐིག་གཉིས་སྟེ། །རྩེ་མོ་ཆ་ཆུང་གཉིས་ཀྱིས་སྦྲེལ། །ལྟེ་ནས་ཆ་ཆུང་ཕྱེད་བཅས་གཉིས། །ཚངས་ལས་ཆ་ཕྲན་གཅིག་འཛོམ་པར། །བཟུང་ནས་ཆ་ཕྲན་ཕྱེད་དང་བཞིས། །ལྟེ་བའི་ལོགས་ནས་དབུས་རྭ་ལ། །རེག་གི་བར་དུ་བསྐོར་བར་བྱ། །ལྟེ་ནས་ཆ་ཕྲན་ཕྱེད་བཅས་གཉིས། །ཚངས་ལས་ཆ་ཕྲན་གཉིས་འཛོམ་པར། །ཆ་ཕྲན་ཕྱེད་བཅས་གསུམ་གྱིས་བསྐོར། །ལྟེ་བ་ནས་གསུམ་ཚངས་པ་ནས། །སུམ་ཆས་དམན་པའི་ཆ་ཕྲན་བཞི། །འཛོམ་པར་རྐང་པས་དམན་པའི་བཞིས། །བསྐོར་བ་རྭ་ཡི་ཐིག་ཡིན་ནོ། །རྡོ་རྗེ་སྒྲོལ་མའི་ཚངས་ལས་ཕྱིར། །གསུམ་པ་དགུ་མཐར་ཟླུམ་པོའོ། །འོད་ཟེར་ཅན་གྱི་དཀྱིལ་འཁོར་ནི། །འཇམ་པའི་རྡོ་རྗེ་དང་པོ་མཚུངས། །སྲུང་བ་ལྔ་ནི་ཚངས་པའི་ཕྱིར། །སྒོ་ཚད་དོར་ནས་ཟླུམ་པོ་གཅིག །དེ་ཕྱིར་གཅིག་དོར་བཞི་པ་ཡིས། །སྲད་བུ་བཟུང་བའི་ཟླུམ་པོ་བཞི། །ཕྱོགས་སུའང་འདི་ལྔའི་དབུས་སུ་སླར། །རང་གི་དྲུག་ཆ་ལྡན་པས་བསྐོར། །རྡོ་རྗེ་དབྱིངས་ཀྱི་ཁྱད་པར་ནི། །ཟུར་ཐིག་ཕྱེད་དུ་ནང་མ་ཡི། །རྩ་ཐིག་གདབ་ཅིང་ཟླུམ་པོ་གཅིག །འདི་ནང་བཞི་མཐར་སླར་ཡང་བསྐོར། །ཚངས་པའི་ཕྱིར་རུ་གཉིས་དང་གསུམ། །དོར་བར་ཐིག་བརྒྱད་རྩེ་མོ་རྣམས། །ཟླུམ་པོ་ནང་མ་ལ་རེག་པའོ། །ཕྱི་སྒོའི་ལྷ་སྣམ་ཆ་ཆེན་གཅིག །འཇམ་པའི་རྡོ་རྗེའི་དཀྱིལ་འཁོར་དུ། །རྩ་ཐིག་ནས་བརྩམས་ནང་ཉིད་དུ། །དང་པོ་ཟུར་ཐིག་བར་དུ་ཐིག །བརྒྱད་དེ་དཀྱིལ་འཁོར་ནང་མ་དག །གཉིས་པོ་ཡི་ནི་རྩ་ཐིག་གོ །དཀྱིལ་འཁོར་ནང་མའི་ནང་གི་ཐིག །རྡོ་རྗེ་དབྱིངས་དང་མཚུངས་པའོ། །ཕྱི་མ་གཉིས་ལ་ལྷ་སྣམ་ནི། །རང་རང་ཆ་ཆེན་རེ་རེའོ། །ཆོས་དབྱིངས་གསུང་གི་དབང་ཕྱུག་གི །ཚངས་པའི་བཞི་ཆ་བཞི་ཆ་ཡི། །བཅུ་དྲུག་ཆ་ཡིས་ལྷག་བསྐོར་བས། །བར་དུ་ཟུར་ཐིག་ཡང་ནའོ། །དཀྱིལ་འཁོར་ཆེན་པོའི་རྩ་ཐིག་ནས། །མདའ་ཡབ་བར་ཐིག་བར་ན་ནི། །ཟླུམ་པོའི་སྒོ་དང་རྟ་བབས་བར། །མུན་པ་མཐའ་གཉིས་སྤང་པ་སྟེ། །དེ་ལས་གཞན་པ་སྔར་བཞིན་ནོ། །རྩ་ཐིག་ནང་དུ་སྒོ་ཡི་ཚད། །གཉིས་དང་གསུམ་དང་ཕྱེད་བཅས་གསུམ། །དོར་ནས་ཟུར་ཐིག་བར་དུ་ཐིག །བཅུ་གཉིས་བཏབ་པ་ནང་མ་ཡི། །དཀྱིལ་འཁོར་གསུམ་གྱི་རྩ་ཐིག་གོ །དཀྱིལ་འཁོར་ནང་མའི་ནང་གི་ཐིག །རྡོ་རྗེ་དབྱིངས་དང་མཚུངས་པའོ། །ངན་སོང་སྦྱོང་བ་བསྡུས་རིམ་ལྟར། །འོན་ཀྱང་དབུས་ཀྱི་ཀ་བ་སོགས། །དོར་བར་འཁོར་ལོ་རྩིབས་བརྒྱད་དེ། །ལྟེ་བ་སྒོ་ཚད་གཅིག་ཉིད་དོ། །འབྱུང་པོ་ཐམས་ཅད་འདུལ་བ་ནི། །རྩ་ཐིག་ནང་དུ་སྒོ་ཚད་གཅིག །དོར་ནས་ཅུང་ཟད་མ་འབྲེལ་བའི། །ཟུར་ཐིག་བར་དུ་ལོགས་ཐིག་གསུམ། །དེ་ནས་བཞི་དོར་བར་ཡང་གཅིག །འདི་ནང་བཞི་དང་སླར་ཡང་ནི། །གཅིག་དོར་བར་ནི་ཟླུམ་པོ་གཉིས། །ཚངས་ཕྱིར་གཉིས་དང་སླར་ཡང་གཅིག །དོར་བའི་ཐིག་བརྒྱད་རྩེ་མོ་རྣམས། །ཟླུམ་ཐིག་ནང་མ་ལ་རེག་པའོ། །མཁའ་འགྲོ་ལྔ་ཡི་དཀྱིལ་འཁོར་དུ། །རྩ་བའི་ཐིག་ནས་དེ་ཡི་བར། །ཚངས་ཕྱིར་གསུམ་དང་ཕྱེད་བཅས་བཞི། །ཕྱེད་བཅས་ལྔ་དང་བདུན་དང་བཅུ། །བཅུ་གསུམ་ཕྱེད་བཅས་བཅུ་བཞི་རྣམས། །དོར་བར་བདུན་ཕྲག་བཞི་ཡི་ཐིག །དཀྱིལ་འཁོར་ལྔ་ཡི་རྩ་ཐིག་དང་། །མདའ་ཡབ་རྣམས་དང་ཚངས་ཐིག་བཞིར། །གྱུར་པ་བསྐྱར་ཞིང་ལྷག་པ་དབྱི། །བཞི་ལ་ཟུར་ཐིག་རྣམས་ཀྱང་བཏབ། །རྩ་ཐིག་རྣམས་ཀྱི་ནང་དུ་ནི། །ཤར་ལྷོ་ནུབ་བྱང་དབུས་རིམ་པའི། །ཟླུམ་དང་རིན་ཆེན་ཆ་བརྒྱད་དང་། །པདྨ་ཟུར་གསུམ་ཟླ་ཕྱེད་དབྱིབས། །དྲུག་ཆའི་བར་ལྡན་ཐིག་གཉིས་ཏེ། །གཙོ་བོའི་དབང་གིས་གྱུར་པའོ། །འཁོར་ལོ་བསྒྱུར་དྲུག་དཀྱིལ་འཁོར་དུ། །དཀྱིལ་འཁོར་ཆེན་པོའི་རྩ་ཐིག་ནང་། །ཆ་ཆེན་ཕྱེད་དོར་ཟླུམ་པོ་སྟེ། །སླར་ཡང་ཆ་ཆེན་གཉིས་ནས་བསྐོར། །དེ་ནས་ཆ་ཆེན་ཕྱེད་དོར་བར། །གྲུ་བཞི་ཆ་ཆེན་གཉིས་པ་གདབ། །ཤར་གྱི་ཚངས་ཐིག་ནས་བརྩམས་ཏེ། །ཟླུམ་བསྐོར་ནང་མ་ཆ་ཆུང་བདུན། །ཕྱི་མར་ཕྱེད་དང་བཅུ་བདུན་ཏེ།